**בית הספר למדעי היהדות ולארכיאולוגיה על שם חיים רוזנברג**

**הנחיות לכתיבת הצעת מחקר לתואר השלישי**

בהצעת המחקר אתם מציגים את פרוייקט המחקר שלכם לקריאה ביקורתית של אנשי מקצוע. גיבוש ההצעה הוא המשימה העיקרית במהלך השלב הראשון בלימודי הדוקטורט ("שלב א"). ההצעה אמורה להראות שיש נושא הראוי למחקר ועדיין לא נחקר, לפחות לא בדרך שבה אתם מתכוונים לחקור אותה. היא אמורה להראות שיש לכם משאבים, מקורות הזמינים וכלים המחקריים שמאפשרים לעשות זאת בפרק זמן סביר. ההצעה אינה מאמר מלוטש ואינה פרק בתזה. היא הצהרת כוונות מבוססת המאפשרת לאנשי המקצוע לעמוד על חשיבותו של נושא המחקר, על מקוריותו ועל הכלים המושגיים והפרקטיים שיאפשרו את הוצאת המחקר מן הכוח אל הפועל. אין לבלבל בינה לבין המחקר עצמו ואין להפוך אותה למיני-תזה. היא אמורה לאפשר למומחים לתת לכם הצעות מועילות ולמנוע מכם להיקלע למבואות סתומים. הערות וביקורות הקוראים בשלב זה משפרות את סיכויי השלמתו המוצלחת של המחקר. אורך הצעת המחקר לא יעלה על 20 עמודים, לא יותר מחמישה עשר עמודים לגוף ההצעה ולא יותר מחמישה עמודי ביבליוגרפיה.

מרכיבי ההצעה העיקריים הם:

1**. מבוא קצר (עד שלשה עמודים)**

המבוא מציע מתווה ראשוני של הבעיה: מהו הנושא שאתם מבקשים לחקור והאם הוא מהווה חידוש? מדוע לדעתכם הוא "שווה" מחקר? על אילו שאלות הוא משיב ואילו שאלות הוא מעורר? הצגת השאלה כרוכה במיקומה בתוך הקשרה ההיסטורי ובשירטוט רקע מינימלי הכרחי להבנת השאלה. האם יש נימוקים טובים לברר את השאלות האלה בהקשר האמור? האם יש לכם נימוקים משכנעים לתיחום המחקר בזמן ובמרחב?

2**. סקירת מחקר (עד שלשה עמודים)**

מטרתו של חלק זה אינה לפרוש סקירה ממצה של כל מה שנכתב על הנושא האמור. היא נועדה להראות כי אתם מודעים לנעשה בתחומים הרלוונטים בעיניכם. כיצד ניצבת העבודה ביחס לגישות, למימצאים ולבעיות שהתגבשו במחקר הקיים? מה תורמת ספרות המחקר הקיימת לגיבוש מהלך המחקר? עם אלו בעיות העולות מן המחקר הקיים מבקשת העבודה להתמודד? במה יכול בירור הסוגיה שבה בחרתם להתמקד לתרום למחקר? מטרה נוספת היא להראות שאכן שאלת המחקר לא נידונה, או לא נידונה באופן המוצע במחקר הנוכחי. לשון אחר: מטרתה של סקירת המחקר היא למקם את המחקר הנוכחי בתוך המפה המחקרית הקיימת. על כן אל לה לסקירה להיות ׳רשימת מכולת׳ אלא עליה לצייר את המפה הקיימת, ולמקם את המחקר הנוכחי בתוכה.

3. **מתודות, קורפוסים ותיבת הכלים (עד שני עמודים)**

אף אחד מאתנו אינו מגיע לשאלת המחקר כלוח חלק. כולנו מגבשים את גישתנו בזיקה לגישות קיימות: אל מול עמדות קיימות במחקר, אל מול מהלכים שנוסו על-ידי חוקרות וחוקרים אחרים, בעזרת שאלות, הנחות יסוד, השערות, מתודות שפיתחו קודמינו. מטרתו של חלק זה להראות כי אתם יודעים לבחור בחירה מושכלת בספרות המחקר ובמתודולוגיה שישרתו בצורה הטובה ביותר את המחקר שלכם, תציינו אלו גישות אתם מבקשים לאמץ לצורך המחקר\ ומה הן הבעיות שאיתן יש להתמודד אם מאמצים אותן? אלו גישות אתם מבקשים לדחות? נגד איזו עמדה אתם טוענים? האם יש כלים נוספים כגון מושגים, מודלים, תיאוריות, שבהן תרצו לעשות שימוש ובמה הם יכולים להועיל, מה הם משנים?

4. **מקורות** (עד שלושה עמודים)

שאלות היסטוריות מבררים בעזרת קורפוס של עדויות שמגבשים לצורך העניין. שאלות עיוניות מבררים בעזרת קורפוס טקסטואלי הרלוונטי לשאלה הנידונה. פרק זה של הצעת המחקר סוקר את גוף העדויות או את הטקסטים שבהם תרצו להשתמש בזיקה לשאלות שאתם מבקשים לברר: מה הם המקורות העומדים לרשות המחקר? האם הם יכולים לשפוך אור על השאלות שאותן מבקשים לברר? היכן הם נגישים ומה מצבם? אם מדובר במחקר המבוסס על טקסטים, האם יש מהדורות מדעיות שלהם? באלו ארכיונים או אוספים נשמרו? האם יש מגבלות שפה, ידע מקצועי ונגישות שאותן צריך לקחת בחשבון? אם מדובר במקורות מסוג אחר כגון: אמנות פלסטית, ממצאים ארכיאולוגיים, סרטים, תצפיות, ראיונות, מהי מידת זמינותם ואילו בעיות הם מעוררים? האם מקורות אלה מאפשרים לענות על השאלות שאיתן תתמודדו? אלו מגבלות מטיל קורפוס המקורות על בירור השאלות האלה?

5. **שאלות והשערות** (עד שלשה עמודים)

פרק זה בהצעה יפרט את השאלות העיקריות שבהן יעסוק המחקר. אחרי שהוצגה השאלה הגדולה , יש לפרק אותה לשאלות משנה. התשובה על השאלות, בזו אחר זו, אמורה לבנות את הפרוייקט המחקרי הכולל שלכם. השתדלו לשאול שאלות אמיתיות. אלה בעצם הגרעינים של פרקי התזה שלכם. ייתכן שבמהלך המחקר יצוצו שאלות אחרות, אבל הרשימה הזאת אמורה לתת לקוראי ההצעה מושג על הסיכוי להצלחתו של המהלך המחקרי שאתם מתכננים.

6. **ראשי הפרקים**

בפרק זה אתם מתבקשים להציג את רשימת הפרקים והסעיפים של העבודה. מטבע הדברים מדובר בראשי פרקים שאינם סופיים, אך הם חשובים כדי להביא אתכם לראות את התמונה הכוללת וגם לפרוט את הפרוייקט לפרטיו. סעיפי העבודה יכולים להתקדם באופן כרונולוגי כבסיפור היסטורי, או לפי הקורפוסים השונים הנבחנים, פרק לכל קורפוס, או כהתפתחות של סיפור תמטי או של טיעון לוגי. העיקר שיהיה למחקר המוצע מבנה הגיוני.

**7. רשימת מקורות וספרות מחקר (עד חמישה עמודים)**

פרק זה מורכב משתי רשימות: האחת היא רשימת המקורות שבהם ייעשה שימוש. במקרה של שימוש בארכיונים כדאי לכלול בו רשימה של אוספים או כתבי יד מבטיחים. אין מדובר ברשימה ממצה וסופית של המקורות, שכן מטבעו של פרויקט מחקר שמתגלים בו חומרים רלוונטיים נוספים, או שמתברר שערכם של חומרים מסוימים פחות מכפי שמשערים בתחילה; תכלית הרשימה היא לבסס את היתכנות המחקר ולהעיד על בקיאותכם הראשונית בחומרים הארכיוניים הקיימים. המרכיב השני בפרק הוא רשימה ביבליוגרפית של מחקרים קיימים בנושא. גם כאן מוטב להתרכז ברשימה ראשונית של מחקרים חשובים ולהוסיף שורה או שתיים של הסבר על החשובים שבהם.

**הערות:**

* עבודות מחקר בכל מקצועות מדעי היהדות ראוי שייכתבו בעברית. ניתן לבקש במקרים מיוחדים מוועדת תואר שלישי של ביה"ס לכתוב את הצעת המחקר ואת המחקר עצמו באנגלית. תלמידים הכותבים את ההצעה באנגלית יכולים לחרוג במעט מהאורך המקסימלי של 20 עמודים.
* אין לכתוב הערות שוליים. אזכור של חוקר או מקור יבוא בסוגריים בציון שמו ושנת ההוצאה בגוף ההצעה. כך: "לדעתו של דב סדן (סדן, תש"ן עמ' 23- 26) המקור לפתגם הוא..."

בהצלחה